### NN 114/2022 (3.10.2022.), Odluka o naknadi za razvoj komunalnih vodnih građevina na području Općine Povljana

Vodovod Povljana d.o.o.

1761

Na temelju članka 52. stavka 1. članka 56. Zakona o financiranju vodnog gospodarstva (»Narodne novine« 153/09, 90/11, 56/13, 154/14, 119/15, 120/16, 127/17 i 66/19 Skupština trgovačkog društva Vodovod Povljana d.o.o., na sjednici održanoj 20. lipnja 2022. godine, donosi

ODLUKU

O NAKNADI ZA RAZVOJ KOMUNALNIH
 VODNIH GRAĐEVINA NA PODRUČJU
 OPĆINE POVLJANA

Članak 1.

Na području pružanja vodnih usluga društva Vodovod Povljana d.o.o. koje čini područje Općine Povljana naplaćuje se naknada za razvoj javne vodoopskrbe i odvodnje.

Članak 2.

Obveznik naknade za razvoj je korisnik vodne usluge javne vodoopskrbe i odvodnje ili samo javne vodoopskrbe.

Naknada za razvoj je prihod Isporučitelja vodnih usluga.

Članak 3.

Osnovica za obračun naknade za razvoj je jedinica mjere isporučene vodne usluge odnosno 1 m3 isporučene vode.

Naknada za razvoj obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Iznos naknade za razvoj ne podliježe obvezi obračunavanja poreza na dodanu vrijednost.

Članak 4.

Na području Općine Povljana visina naknade za razvoj utvrđuje se:

– za javnu vodoopskrbu u iznosu od 1,80 kn/m3,

– za javnu odvodnju u iznosu od 1,60 kn/m3.

Članak 5.

Račune za vodnu uslugu na području Općine Povljana ispostavlja trgovačko društvo Vodovod Povljana d.o.o, vršitelj usluge javne vodoopskrbe i odvodnje.

Članak 6.

Prihod od naknade za razvoj javne vodoopskrbe i odvodnje na području Općine Povljana prihod je isporučitelja vodnih usluga Vodovoda Povljana d.o.o.

Članak 7.

Prihodi od naknade za razvoj koriste se za financiranje gradnje komunalnih vodnih građevina na području Općine Povljana.

Pod izdatcima gradnje komunalnih vodnih građevina na području Općine Povljana treba podrazumijevati sve izdatke vezane za: financiranje projektne i ostale pripremne dokumentacije, rješavanje imovinsko pravnih poslova, provedbe postupaka otkupa i izvlaštenja, provođenje studijskih analiza, ishođenja posebnih uvjeta za građenje, provedbu postupaka javnih nabava koje služe u svrhu izgradnje aglomeracija, javne nabave gradnje komunalnih vodnih građevina, provedbu geodetskih poslova, nadzora nad gradnjom, upravljanja projektima gradnje, vođenja projekta i svih troškova vezanih za vođenje, ispitivanje materijala, dijelova ili cijelih građevina, troškove testiranja i probnog rada, za financiranje otplate zajmova, kredita i drugih obaveza ulaganja za gradnju komunalnih vodnih građevina sukladno financijskom planu javnog isporučitelja.

Članak 8.

Nadzor nad obračunom i naplatom naknade za razvoj provodi jedinica lokalne samouprave.

Javni isporučitelj jedinici lokalne samouprave dostavlja godišnje izvješće o prikupljenim i utrošenim sredstvima naknade za razvoj.

Članak 9.

Stupanjem na snagu ove Odluke prestaje važiti:

1. Odluka o naknadi za razvoj vodoopskrbnog područja Općine Povljana, klasa: 363-02/14-01/1, urbroj: 2198/25-40-14-1 od 10. srpnja 2014. g.

Članak 10.

Ova Odluka objavljuje se u »Narodnim novinama« i stupa na snagu 1. srpnja 2022. godine.

Klasa: 325-03/22-01/7
 Urbroj: 2198-25-02-1-22-1
 Povljana, 20. lipnja 2022.

Predsjednik Skupštine
 Predrag Rukavina, v. r.